Source: http://inatsisit.gl/Lov?rid=%7BC461AF18-3083-4303-BE8D-1C5C6C706328%7D&sc_lang=kl-GL
Timestamp: 2020-02-28 13:52:31+00:00
Document Index: 13075149

Matched Legal Cases: ['§ 1', '§ 2', '§ 3', '§ 4', '§ 5', '§ 6', '§ 7', '§ 8', '§ 9', '§ 10', '§ 11', '§ 10', '§ 12']

Utoqqarnik paaqqinniffiit il.il. pillugit Inatsisartut peqqussutaata allangortinneqar-neranik Inatsisartut peqqussutaat nr. 8, 5. december 2008-imeersoq (Malittarisassat peqqissutsimut tunngasut isumaginninnermi tunngasunut inatsisiliornermit peerneqarnerat)
Utoqqarnik paaqqinniffinnut il.il. nuunnissami piumassaqaataasut nalinginnaasut.
§ 1. Pensionisiallit namminneq angerlarsimaffimminniiginnarsinnaanngitsut kommunimi utoqqarnik paaqqinniffimmut nuunniarlutik qinnuteqarsinnaapput.
Imm. 2. Pensionisiallit paaqqutarineqarnissamik sullinneqarnissamillu kommunip utoqqarnik paaqqinniffiani naammassineqarsinnaanngitsunikpisariaqartitsisut peqqinnissaqarfiup ataani paaqqinniffimmut nuukkumallutik qinnuteqarsinnaapput.
Imm. 3. Pensionisiallit kommunimi utoqqarnik paaqqinniffimmut peqqinnissaqarfiulluunniit ataani paaqqinniffimmut nuukkallarnissaminnik qinnuteqarsinnaapput.
§ 2. Kommunip utoqqarnik paaqqinniffiutaanut peqqinnissaqarfiulluunniit ataani paaqqinniffimmut nuunnissamik qinnuteqaat kommunimi najugarivitami kommunalbestyrelse-mut isumaginninnermi suliassanik ingerlatsisuusumut tunniunneqassaaq.
Imm. 2. Inuit kommunit aggornerisa avataani najugaqartut qinnuteqaataat Isumaginninnermi Pisortaqarfimmut ingerlatinneqartassapput, qinnuteqaallu kommunimut pensionisiallip nuuffigerusutaanut Pisortaqarfiup ingerlateqqittassallugu.
Imm. 3. Kommunip utoqqarnik paaqqinniffiutaani peqqinnissaqarfiulluunniit ataani paaqqinniffimmi najugaqarallarnissamik qinnuteqaatit imm. 1-mi aamma imm. 2-mi aalajangersarneqartutut ingerlatinneqartassapput.
§ 3. Kommunip utoqqarnik paaqqinniffiutaanut peqqinnissaqarfiulluunniit ataani paaqqinniffimmut nuunnissamik qinnuteqaatit nuuttussanik inissiiniartarneq pillugu ataatsimiititaliamit oqartussanit assigiinngitsunit ilaasortaaffigineqartumit suliarineqartassapput.
Imm. 2. Kommunip utoqqarnik paaqqinniffiutaani peqqinnissaqarfiulluunniit ataani paaqqinniffimmi najugaqarallarnissamik qinnuteqaatit imm. 1-imi aalajangersarneqartutut suliarineqartassapput.
Imm. 3. Naalakkersuisut nuuttussat pillugit ataatsimiititaliap ilaasortalersorneqarnissaanut sunillu oqartussaaffeqarnissaanut malittarisassat aalajangersassavaat. Malittarisassat taakku Kalaallit Nunaanni Kommuneqarfiit Kattuffiat suleqatigalugu suliarineqassapput.
§ 4. Oqartussaaffeqarfiup qinnuteqaammik Inatsisartut peqqussutaat manna tunngavigalugu suliarinnittuusup qinnuteqartoq suliassamik paasissutisseeqataanermut peqataaqqusinnaavaa.
Imm. 2. Oqartussaaffeqarfiup qinnuteqaammik Inatsisartut peqqussutaat manna tunngavigalugu suliarinnittuusup oqartussaaffeqarfiit allat suliassap suliarineqarnerani pisariaqartinneqartutut isigineqartunik paasissutissanik tunniusseqqusinnaavai.
Utoqqarnik paaqqinniffinnik il.il. pilersitsineq paaqqinniffinnilu najugaqarneq.
§ 5. Kommunini utoqqarnik paaqqinniffinni inissat pisariaqartinneqartutut amerlassusillit pigineqarnissaat kommunalbestyrelsip qulakkiissavaa.
Imm. 2. Pensionisialinnut sammisassaqartitsinermik neqeroorutini inissat pisariaqartinneqartutut amerlassusillit pigineqarnissaat kommunalbestyrelsip qulakkiissavaa.
Imm. 3. Utoqqarnik paaqqinniffiit sammisassaqartitsinermillu neqeroorutit kommunimit pilersinneqarlutillu ingerlanneqassapput.
Imm. 4. Naalakkersuisut utoqqarnik paaqqinniffiit pilersinneqarnissaannut, pisatsersorneqarnissaannut, siulersorneqarnissaannut ingerlanneqarnissaannullu malittarisassanik aalajangersaassapput, matumani utoqqarnut paaqqinniffinnut aammalu sammisassaqartitsinermik neqe-roorutinut akiliuteqartarnissamut malittarisassat ilanngullugit eqqarsaatigalugit.
§ 6. Peqqinnissaqarfiup ataani pensionisialinnut paaqqutarineqarnissamik immikkut pisariaqartitsisunut inissanik amerlassusilikkanik inissaqartitseqqullugu kommunalbestyrelsi peqqinnissaqarfimmut isumaqatigiissuteqarsinnaavoq.
Imm. 2. Peqqinnissaqarfik ulloq unnuarlu najugaqarnermi akiliutissamik imm.1 tunngavigalugu akileeqqusisassaaq. Akiliutissaq, utoqqarnik paaqqinniffiup ingerlatsinermut ukiumoortumik aningaasartuutai tunngavigalugit naatsorsorneqartartussaq, ukioq ataaseq atuuttussanngorlugu aalajangersarneqartassaaq. Akiliutissaq Naalakkersuisut aamma Kalaallit Nunaanni Kommuneqarfiit Kattuffiata akornanni isumaqatigiissuteqarnikkut aalajangersarneqartassaaq.
Naammagittaalliuuteqarsinnaaneq.
§ 7. Kommunalbestyrelsip aamma Isumaginninnermut Pisortaqarfiup aalajangigaat isumaginninnermut tunngasut siulersorneqarnerat aaqqissuunneqarnerallu pillugit Inatsisartut peqqussutaanni aalajangersakkat malillugit naammagittaalliuutigineqarsinnaapput.
Aningaasalersuineq.
§ 8. Kommunini utoqqarnik paaqqinniffiit il.il. sanaartorneqarnerannut ingerlanneqarnerannullu aningaasartuutit kommuninit ataasiakkaanit akilerneqartassapput. Naatsorsuutini saqqummiussisarnermut kukkunersiuinermullu malittarisassat Naalakkersuisut aalajangersartassavaat.
§ 9. Kommunini utoqqarnik paaqqinniffinnik il.il. sanaartornermut Landskarsi tapiissuteqarsinnaavoq.
Misileraaneq pillugu aalajangersakkat.
§ 10. Kommunini utoqqarnik paaqqinniffiit il.il. pillugit misileraammik aaqqissuussinernut malittarisassanikNaalakkersuisut peqqussut manna tunngavigalugu aalajangersaasinnaapput.
Imm. 2. Kommunikkaartumik misileraalluni aaqqissuussineq sivisunerpaamik ukiuni pingasuni atuussinnaavoq.
Imm. 3. Kommunikkaartumik misileraalluni aaqqissuussinermi angusarineqartut nassuiaasiornikkut tamanut saqqummiunneqartassapput.
§ 11. Misileraalluni aaqqissuussinerit kommunit aggornerisa avataanniittunut atuuttut § 10-mi aalajangersarneqartutut ittut pillugit malittarisassat Naalakkersuisut aalajangersarsinnaavaat.
§ 12. Inatsisartut peqqussutaat manna 1. marts 1999 aallarnerfigalugu atortuulersinneqarpoq.
Imm. 2. Tamatumunnga peqatigitillugu isumaginninnikkut pensionit utoqqarnillu paaqqinniffiit il.il. pillugit Inatsisartut peqqussutaanni nr. 8-mi 22. oktober 1990-imeersumi kommunini utoqqarnik paaqqinniffiit il.il. pillugit aalajangersakkat atorunnaarsinneqarput.
Imm. 3. Utoqqarnik paaqqinniffiit il.il. pillugit aalajangersakkat pensionit utoqqarnillu paaqqinniffiit il.il. pillugit Inatsisartut peqqussutaat nr. 8, 22. oktober 1990-imeersoq tunngavigalugu aalajangersarneqarsimasut atuutiinnassapput inatsisartut peqqussutaat manna allalluunniit tunngavigalugit taarserneqarnissamik atorunnaarsinneqarnissamilluunniit tungaanut.